Tom Behnke (KF), 2009-04-02:
Straf skal jo have den effekt, at gerningsmanden, den kriminelle opdager, at, hov, det, han gjorde, var forkert, det var strafbart; og det må han hellere lade være med at gøre, for hvis han bliver ved med at gøre det, kommer han i fængsel igen.
Der er mange andre parametre, vi skal se på, men for den del af det, tror jeg, at vi alle sammen kan være enige i, at det skal være det, der er formålet med straffen, nemlig at sanktionere og vise, at det, som den kriminelle gjorde, var forkert, og sige: Hold op med det; lad være med at gøre det igen.
I hele den diskussion synes jeg, at det er et godt gennemarbejdet og flot forslag fra Det Radikale Venstre.
Det er meget et kvalificeret bidrag til hele den debat, som jo kører kontinuerligt, om, hvordan vi kan gøre det endnu bedre.
Jeg tror, at det også vil have meget stor effekt på de kommende drøftelser i forlængelse af Ungdomskommissionen, som jo nu her til sommer barsler med deres bidrag til, hvad der virker, hvad der virker knap så godt, og hvordan vi kan justere, hvordan vi kan gøre det bedre i fremtiden.
Og der er da ingen tvivl om, at mange af de tanker, som Det Radikale Venstre har gjort sig den umage at skrive ned i beslutningsforslaget, er nogle tanker, som vi deler, og vi er meget enige i mange af hensigterne, og det er helt klart noget, som vil blive taget med, ikke mindst, fordi det er nogle tanker, vi selv har gjort os i forvejen.
Så jeg synes egentlig, at beslutningsforslaget her primært skal have den effekt, at det indtænkes i helheden, når vi ser på, hvad det er, vi rent faktisk allerede gør i dag, hvad det er, vi godt kunne tænke os at gøre endnu bedre, og ikke mindst, når Ungdomskommissionen kommer med deres betænkning lidt senere på året.
Med hensyn til de konkrete elementer, der ligger i beslutningsforslaget, synes jeg lige, at jeg vil nævne dem set i forhold til, hvordan vi fra konservativ side stiller os til dem.
Med hensyn til spørgsmålet om uddannelse er vi jo enige i det, og det tilstræbes jo også allerede i dag inden for de rammer, der er for mulighederne for uddannelse.
Det er klart, at der er nogle typer uddannelse, som kan være så specifikke, at det ikke kan lade sig gøre, at man kan tage en sådan uddannelse, mens man sidder i fængsel - måske også af sikkerhedsmæssige årsager osv.
Så der er altså nogle rammer og nogle grænser for, hvad man kan få af uddannelse, mens man sidder i fængsel.
Men vi enige i, at både beskæftigelse og uddannelse er meget, meget afgørende og vigtigt for dem, der sidder i de danske fængsler.
Så er der jo det med styrket studievejledning.
Det bør overvejes, det er jeg meget enig i.
Jeg har ikke helt present, hvordan studievejledningen præcis foregår, men der er ingen tvivl om, at noget af det, som kan være guld værd i forhold til et forløb og i forhold til en udslusning osv., er, at man allerede fra starten har en styrket studievejledning, sådan så folk får lavet en plan.
Der skal jo allerede i dag laves en plan, men det kan godt være, at det med studievejledning er noget, man skal se på.
Så det er vi villige til at være med til at kigge på.
Så er der det med at åbne fængslerne, sådan at de værksteder, der er i fængslerne, også kan bruges til unge under uddannelse og under erhvervsuddannelse ude i det åbne samfund.
Til det må jeg sige, at det nok er lige vidtgående nok, dels er der ingen tvivl om, at med det rend ind og ud af fængslerne er der en forøget risiko for indsmugling af forskellige ting eller risiko for at få smuglet ting ud af fængslet, dels vil der også være hele sikkerhedsrisikoen i forbindelse med de unge mennesker, som kommer ind i fængslet.
Hvem skal garantere for deres sikkerhed?
Og er det overhovedet noget, unge mennesker synes vil være hensigtsmæssigt, nemlig at de tager en del af deres uddannelse inde i et fængsel sammen med stærkt kriminelle.
Det tror jeg ikke at der er ret mange der vil have lyst til.
Så den del synes jeg ikke så godt om.
Så er der det med udslusningspladser.
Der har vi hørt ministeren sige, at det ikke ser ud til, at der er et behov, men det kan være, at der er behov for at omjustere eller omrokere på nogle af pladserne, og det vil man så selvfølgelig gøre.
Erhvervsrettede fængselsaktiviteter er vi enige i skal til, for de er der jo allerede den dag i dag.
Med hensyn til spørgsmålet om straffeattester må vi bare sige, at vi ikke er indstillet på at ændre på den ordning, der er for straffeattester.
Det er vores klare opfattelse, at straffeattesterne, bortset fra en god opdragelse hjemmefra fra mor og fars side nok er det element, der har den højeste præventive effekt af alting.
Der er ingen tvivl om - heller ikke fra den erfaring, jeg har fra mit civile job - at er der noget, som de unge har respekt for, er det det, at man kan få en plettet straffeattest.
Det er det allervigtigste, altså bortset fra, hvis man som langt, langt de fleste heldigvis har både en god mor og far, som sørger for, at man slet ikke kan få den tanke at begå kriminalitet.
Men for dem, der overvejer det, er der ingen tvivl om, at det første og det, som afholder langt de fleste fra at forsøge sig ud i kriminalitet, er risikoen for at få en plettet straffeattest.
Så den ordning kan vi ikke ændre på.
Den skal vi ikke ændre på.
Endelig vil jeg til sidst med hensyn til det med forskning sige, at regeringen jo allerede er i fuld gang med netop at lave en evaluering af de her ting og gennemgå det hele, så der føler vi også, at vi er dækket ind.
Nogle af elementerne er nogle, der vil blive sat i værk, og så er der så nogle enkelte elementer i beslutningsforslaget, hvorom jeg har redegjort for, at dem kan vi simpelt hen ikke støtte.
Sådan er det, men det skal ikke afholde os fra at rose initiativtagerne for at fremsætte beslutningsforslaget, et meget kompetent bidrag i debatten.